《金缕曲 寄吴伯成，喜龙光塔工告竣》
清代·顾贞观

案积如山卷。尽从容、手书耳受，移时散遣。暇即携觞兼召客，王版银钩光泫。

频倒屐、莫辞重茧。为续鸾弦酬凤髓，便以胶、投漆情还浅。

腾尺木，素怀展。

九龙七级龙光显。忆登高、攀萝直上，指挥轮扁。下视桑麻成世界，听彻云中吠犬。

料四牡、驰驱不免。若过棠阴须少憩，采风谣、正属輶轩典。

留赠答，素毫剪。

作者简介：顾贞观（1637－1714）清代文学家。原名华文，字远平、华峰，亦作华封，号梁汾，江苏无锡人。明末东林党人顾宪成四世孙。康熙五年举人，擢秘书院典籍。曾馆纳兰相国家，与相国子纳兰性德交契，康熙二十三年致仕，读书终老。贞观工诗文，词名尤著，著有《弹指词》、《积书岩集》等。顾贞观与陈维嵩、朱彝尊并称明末清初“词家三绝”，同时又与纳兰性德、曹贞吉共享“京华三绝”之誉。